**Informatīvais ziņojums**

**par Eiropas Savienības iekšlietu ministru**

**2021.gada 12.marta neformālajā videokonferences sanāksmē**

**un**

**apvienotajā Eiropas Savienības ārlietu un iekšlietu ministru**

**2021.gada 15.marta neformālajā videokonferences sanāksmē**

**iekļautajiem jautājumiem**

**I. Sanāksmju darba kārtība**

 2021.gada 12.martā Portugāles prezidentūra Eiropas Savienības (turpmāk – ES) Padomē (turpmāk – Prezidentūra) organizē ES iekšlietu ministru neformālo videokonferences sanāksmi, kurā ir iekļauti šādi diskusiju jautājumi:

* **Direktīvas priekšlikums par kritisko vienību[[1]](#footnote-1) noturību**

2020.gada 16.decembrī Eiropas Komisija (turpmāk - Komisija) nāca klajā ar priekšlikumu Eiropas Parlamenta un Padomes Direktīvai par kritisko vienību noturību (turpmāk - Direktīvas priekšlikums). Direktīvas priekšlikums aizstāj Direktīvu 2008/114/EK[[2]](#footnote-2).

Direktīvas priekšlikuma vispārējais mērķis ir nodrošināt pamatpakalpojumu nepārtrauktu sniegšanu iekšējā tirgū, stiprinot kritiskās infrastruktūras operatoru noturību dalībvalstīs.

Direktīvas priekšlikuma specifiskie mērķi ir:

* nodrošināt lielāku izpratni par riskiem un savstarpējām atkarībām, kā arī par līdzekļiem to risināšanai;
* nodrošināt, ka dalībvalstu iestādes ir identificējušas visas attiecīgās vienības visos būtiskajos sektoros kā kritiskas;
* nodrošināt, ka noturību stiprinošie pasākumi ir atspoguļoti gan valsts politikā, gan arī operatīvā praksē;
* stiprināt iesaistīto pušu spējas, kā arī uzlabot sadarbību un komunikāciju starp tām.

Direktīvas priekšlikumu raksturo pieejas maiņa no aizsardzības uz noturību, jo darbības, kurās izmanto kritisko infrastruktūru, ir arvien vairāk savstarpēji saistītas un tām ir pārrobežu raksturs, tādēļ aizsardzības pasākumi, kas attiecas tikai uz atsevišķiem aktīviem, neesot pietiekami, lai novērstu jebkādus traucējumus. Direktīvas priekšlikumā ar noturību tiek saprasta spēja izvairīties no tādiem incidentiem, kas traucē vai var traucēt kritiskās vienības darbību, pretoties tiem, mazināt vai absorbēt tos, pielāgoties tiem un pārvarēt tos.

Direktīvas priekšlikuma pamatā ir pieci būtiski elementi:

1. nacionālais ietvars:
* paplašināta pašreizējā kritisko infrastruktūru reglamentējošo noteikumu darbības jomu, aptverot desmit nozares: enerģētika, transports, banku nozare, finanšu tirgus infrastruktūras, veselība, dzeramais ūdens, notekūdeņi, digitālā infrastruktūra, valsts pārvalde un kosmoss (pašreizējie ES noteikumi attiecas tikai uz enerģētikas un transporta nozari);
* noteikts pienākums dalībvalstīm pieņemt kritisko vienību noturības nodrošināšanas valsts stratēģiju un veikt regulārus riska novērtējumus, kā arī ziņot par incidentiem;
1. kritisko vienību pienākumi:
* kopīgi ziņošanas pienākumi;
* pienākums veikt vienības līmeņa riska novērtējumus un ziņot par incidentiem;
* savas noturības nodrošināšanai veikt tehniskus un organizatoriskus pasākumus;
1. īpaša pārraudzība pār īpaši nozīmīgām Eiropas mēroga kritiskajām vienībām[[3]](#footnote-3):
* dalībvalsts, kurā atrodas īpaši nozīmīgas Eiropas mēroga kritiskās vienības infrastruktūra, kopā ar šo vienību var tikt aicinātas informēt par veiktā riska novērtējuma rezultātiem un pasākumiem;
* Komisija var organizēt padomdevēju misijas, lai novērtētu pasākumus, ko minētā vienība ir ieviesusi, lai izpildītu savus pienākumus atbilstīgi Direktīvas priekšlikumam;
1. Komisijas atbalsts dalībvalstīm un kritiskajām vienībām. Komisija:
* izstrādās Savienības līmeņa pārskatu par pārrobežu un starpnozaru riskiem, paraugpraksi, metodiku, pārrobežu apmācības pasākumiem un mācībām, kurās pārbauda kritisko vienību noturību;
1. stratēģiskā sadarbība, izmantojot Kritisko vienību noturības grupu (apvienos dalībvalstis un Komisiju). Kritisko vienību noturības grupa:
* izvērtēs valstu stratēģijas;
* atvieglos sadarbību un paraugprakses apmaiņu.

Diskusijas par Direktīvas priekšlikumu atbildīgajā ES Padomes darba grupā ir tikko uzsāktas (vēl nav uzsākta Direktīvas priekšlikuma izskatīšana pantu pa pantam).

Šajā ES iekšlietu ministru neformālajā videokonferences sanāksmē Prezidentūra paredzējusi noturēt politisku diskusiju par Direktīvas priekšlikumu, tās ietvaros uzmanību pievēršot horizontāla ietvara ar minimāliem noteikumiem Savienības līmenī ietekmei uz vienību, kuras sniedz pamatpakalpojumus, noturības stiprināšanu, pieejas maiņai no “kritiskās infrastruktūras aizsardzības” uz “kritiskās vienības noturību”, saiknei starp Direktīvas priekšlikumu un NIS 2 priekšlikumu[[4]](#footnote-4), kā arī Covid-19 pandēmijas ietvaros gūtajām mācībām, kas varētu palielināt Savienības noturību.

*Latvijas nostāja:*

*Latvija piekrīt, ka ir pienācis laiks pārskatīt 2008. gadā pieņemtos noteikumus par Eiropas Kritiskās infrastruktūras aizsardzību, lai nodrošinātu kritiskās infrastruktūras tiesiskā ietvara atbilstību mūsdienu izaicinājumiem un vajadzībām.*

*Latvija turpina vērtēt Direktīvas priekšlikumu, ņemot vērā, ka tas būtiski paplašina esošo regulējumu gan attiecībā uz dalībvalstu pienākumiem, gan attiecināmajiem sektoriem, gan arī kritiskās infrastruktūras operatoru veicamajiem pasākumiem. Tāpat nepieciešams vērtēt tā ciešo sasaisti ar vairākām citām iniciatīvām, piemēram, NIS 2 priekšlikumu, īpašu uzmanību pievēršot tam, lai minimizētu normu pārklāšanās risku.*

*Latvija pozitīvi vērtē priekšlikuma mērķi - nodrošināt nepārtrauktu būtisku pakalpojumu sniegšanu, tomēr šajā gadījumā ir nepieciešams detalizēti analizēt priekšlikuma un visu ierosināto pasākumu atbilstību ES kompetencei un izvēlēto tiesisko pamatu Līguma par Eiropas Savienības darbību 114.pantu.*

*Vienlaikus jau pašlaik Latvija var norādīt, ka tai ir būtiski, lai Direktīvas priekšlikums pienācīgi ņemtu vērā nacionālas drošības aspektu, kā arī neradītu nesamērīgu papildu administratīvo slogu dalībvalstīm (jo īpaši ar mazāk administrācijām un ierobežotiem resursiem) un kritisko infrastruktūru operatoriem. Attiecīgajiem aspektiem diskusiju laikā par Direktīvas priekšlikumu Latvija pievērsīs īpašu uzmanību.*

* **Komisijas paziņojums par sadarbības veicināšanu atgriešanas un atpakaļuzņemšanas jomā, kā daļu no taisnīgas, efektīvas un visaptverošas ES migrācijas politikas**

Ņemot vērā pastāvošos izaicinājumus sadarbībā ar trešajām valstīm atpakaļuzņemšanas jomā, Padome 2018.gadā vienojās izmantot visus pieejamos instrumentus[[5]](#footnote-5), lai sasniegtu reālu progresu un veicinātu faktisku atgriešanu. Arī Komisijas 2020.gada 23.septembrī publicētajā Migrācijas un patvēruma paktā īpaši ir izcelta sadarbības veicināšana un attiecību uzlabošana ar trešajām valstīm, tostarp, atgriešanas veicināšanas kontekstā. Pakta likumdošanas projekti paredz veidot kopīgu ES atgriešanas sistēmu, bet lai to sasniegtu ir nepieciešams uzlabot procedūras, kas samazina nacionālo pieeju sadrumstalotību un veicina ciešāku sadarbību un solidaritāti starp dalībvalstīm.

Ņemot vērā minēto, Komisija š.g. 10.februārī nāca klajā ar paziņojumu par sadarbības uzlabošanu atgriešanas un atpakaļuzņemšanas jomā, kā daļu no taisnīgas, efektīvas un visaptverošas ES migrācijas politikas (turpmāk – Paziņojums)[[6]](#footnote-6). Tajā Komisija ir identificējusi galvenos šobrīd pastāvošos izaicinājumus, kā arī akcentējusi konkrētus aspektus un risinājumus, kas varētu uzlabot atgriešanas un atpakaļuzņemšanas efektivitāti.

Šajā ES iekšlietu ministru neformālajā videokonferences sanāksmē plānota Paziņojuma prezentācija dalībvalstīm un viedokļu apmaiņa par to.

Dalībai sanāksmē sagatavota nacionālā pozīcija.

* **Sadarbības uzlabošana starp ES un Ziemeļāfrikas valstīm**

Prezidentūra visaptverošas un ilgtspējīgas pieejas ietvaros vēlas uzsākt veidot regulāru politisku dialogu tieslietu un iekšlietu jomā ar Ziemeļāfrikas valstīm, īpaši izceļot tādus jautājumus, kā:

* migrācija (tai skaitā legālā un nelegālā migrācija, mobilitāte un robežu pārvaldība);
* civilā aizsardzība (reaģēšana uz humānām, dabas un cilvēku izraisītām krīzēm);
* drošība (smagu un sevišķi smagu noziedzīgu nodarījumu, organizētas noziedzības un terorisma apkarošana, datu aizsardzība, kiberdrošība, policijas un tiesu iestāžu sadarbība);
* demokrātija, tiesiskums un pamattiesību ievērošana.

Sākotnēji potenciālās partnervalstis varētu būt Ēģipte, Lībija, Tunisija, Alžīrija, Maroka, vēlāk šo sarakstu, iespējams, papildinot ar Āfrikas Rietumkrasta un Sāhila reģiona valstīm.

Prezidentūra norāda, ka šāds dialogs ir nepieciešams, lai saglabātu ģeogrāfisko līdzsvaru, ņemot vērā jau pastāvošos ES dialogus tieslietu un iekšlietu jomā ar Rietumbalkānu un Austrumu partnerības valstīm.

Dialoga uzsākšana un tālāka attīstīšana varētu notikt ministru sanāksmēs, savukārt dalībvalstu vēstnieki un padomnieki regulāri tiktu informēti par progresu. Procesā tiktu iesaistīta arī Komisija un Eiropas Ārējās darbības dienests.

Prezidentūra šī pusgada laikā plāno organizēt pirmo šāda veida ministru sanāksmi (pēc tās apstiprinot Kopīgu ministru deklarāciju un praktisku Ceļvedi turpmākajiem pasākumiem) un cer, ka nākamās Prezidentūras šo praksi turpinās.

Šajā ES iekšlietu ministru neformālajā videokonferences sanāksmē plānota Prezidentūras priekšlikuma prezentācija, kā arī viedokļu apmaiņa par turpmākajiem pasākumiem savstarpējās uzticības un praktiskas, ilgtspējīgas un visaptverošas sadarbības starp ES un Ziemeļāfrikas valstīm veicināšanai.

*Latvijas nostāja:*

*Pašreizējo migrācijas plūsmu kontekstā Latvija atbalsta Prezidentūras iniciatīvu uzsākt un attīstīt ES līmeņa politisku dialogu ar Ziemeļāfrikas valstīm. Piekrītam Prezidentūrai, ka sadarbībā ar trešajām valstīm ir jāsaglabā ģeogrāfiskais līdzsvars, ņemot vērā migrācijas plūsmu mainīgo dabu.*

*Latvija uzskata, ka ES atbalsts atsevišķām trešajām valstīm ir salāgojams ar partnervalstu atsaucību un sadarbību kopīgi izvirzīto mērķu sasniegšanā, kas paaugstinās kopīgā darba efektivitāti.*

*Veidojot jaunus sadarbības formātus, ir svarīgi nodrošināt to nedublēšanos ar jau pastāvošajām iniciatīvām un pēc iespējas tos veidot uz jau pastāvošās sadarbības pamatiem, to pilnveidojot un attīstot.*

*Vienlaikus jāuzsver, ka dalībai projektos, kas ir saistīti ar legālās migrācijas veicināšanu, ir jābūt brīvprātīgai, kā arī dalībvalstīm ir jābūt tiesībām noteikt uzņemamo personu skaitu, balstoties uz to iespējām, nacionālajiem tiesību aktiem, sociālekonomiskajām spējām un vajadzībām.*

Papildus tam šajā sanāksmē dalībvalstīm tiks sniegta īsa informācija par pašreizējo progresu diskusijās un turpmāk plānoto darbu ar Migrācijas un patvēruma paktu un ar to saistītajiem tiesību aktu priekšlikumiem.

Tāpat ministri tiks informēti par Šengenas novērtēšanu Horvātijā, kā arī par aktuālo situāciju attiecībā uz Krievijas iestāžu rīcību pret Lietuvas tiesnešiem un prokuroriem, kuri iesaistīti 1991.gada 13.janvāra notikumu Viļņā izmeklēšanā (jautājums ir iekļauts arī 11.marta tieslietu ministru neformālās videokonferences sanāksmes darba kārtībā). Savukārt Komisija informēs dalībvalstis par šobrīd spēkā esošajiem ierobežojošajiem pasākumiem uz ES ārējām robežām Covid-19 pandēmijas kontekstā un turpmāk plānotajiem pasākumiem vienotas un koordinētas pieejas nodrošināšanai.

Lai stiprinātu migrācijas ārējo dimensiju – veicinātu sadarbību ar trešajām valstīm, kas ir visaptverošas pieejas migrācijai nozīmīgs un patstāvīgs elements, Prezidentūra 2021.gada 15.martā organizē apvienotu ES ārlietu un iekšlietu ministru neformālo videokonferences sanāksmi.

Tās darba kārtībā ir iekļauts šāds jautājums:

* **ES migrācijas politikas ārējā dimensija jaunā Migrācijas un patvēruma pakta kontekstā**

Par vienu no galvenajām prioritātēm šajā pusgadā Prezidentūra ir definējusi ES migrācijas politikas ārējās dimensijas stiprināšanu, kā to paredz Migrācijas un patvēruma pakts.

Paktā tiek uzsvērta nepieciešamība attīstīt individuāli pielāgotu visaptverošu un līdzsvarotu migrācijas dialogu un partnerību ar izcelsmes un tranzīta valstīm. Dialoga mērķis ir risināt nelegālās un neregulārās migrācijas pamatcēloņus, veicināt atgriešanu un atpakaļuzņemšanu, sniegt atbalstu personām, kuras kvalificējas starptautiskās aizsardzības statusam, kā arī attīstīt legālās migrācijas iespējas. Partnerības arīdzan jāveido pamatojoties uz ES un partnervalstu interešu izvērtējumu, pielietojot plašu politikas rīku klāstu un uzrunājot tādus jautājumus kā attīstības sadarbība, drošība, vīzas, tirdzniecība, lauksaimniecība, ieguldījumi un nodarbinātība, enerģētika, vide un klimata pārmaiņas, izglītība vienkopus. Tāpat ES, veidojot partnerības, jāapvieno dažādā dalībvalstu pieredze un saikne ar trešajām valstīm, finansiālie līdzekļi un zināšanas. Kā galvenais elements abpusēji izdevīgās partnerībās paredzēts ES atbalsts efektīvai migrācijas pārvaldības un vadības spēju attīstīšanai. Tas palīdzēs partnervalstīm pārvaldīt neatbilstīgu migrāciju, pārvietošanu un apkarot migrantu kontrabandas tīklus. Plašāk tiks izmantoti tādi rīki kā stratēģiskā komunikācija, sniedzot informāciju par legālās migrācijas iespējām un skaidrojot neatbilstīgas migrācijas riskus, kā arī cīnoties pret dezinformāciju.  Stiprinot partnervalstu robežu pārvaldības spējas, tostarp to meklēšanas un glābšanas spējas jūrā un uz sauszemes, tiktu veicināta migrācijas pārvaldība. Būtisks elements sadarbībā ir arī ekonomisko iespēju veidošana un konfliktu novēršana un risināšana, kas palīdzētu veidot stabilitāti un labklājību migrantu izcelsmes un tranzītvalstīs.

Lai veidotu vienotu un ilgtspējīgu Eiropas pieeju šajos jautājumos, ir nepieciešama savstarpējās koordinācijas un sadarbības uzlabošana starp visām ES institūcijām, aģentūrām un dalībvalstīm.

Ņemot vērā minēto, šajā sanāksmē plānotas dalībvalstu ārlietu un iekšlietu ministru diskusijas par Paktā iekļautajiem migrācijas ārējās dimensijas aspektiem.

*Latvijas nostāja:*

*Latvija vienmēr ir uzsvērusi, ka ārējā dimensija ir viens no visaptverošas un ilgtspējīgas pieejas migrācijas, patvēruma un robežu pārvaldības elementiem. Tādēļ ir īpaši svarīgi attīstīt sadarbību ar migrantu mērķa, tranzīta un izcelsmes valstīm, lai pēc iespējas apturētu un novērstu nelegālās migrācijas plūsmas.*

*Uzskatām, ka ES galvenie darbības virzieni būtu:*

* *sadarbības stiprināšana ar trešajām valstīm, kas samazinātu nekontrolētu nelegālās un neregulārās migrācijas plūsmu, kā arī veicinātu cīņu pret cilvēku tirdzniecību un migrantu kontrabandu;*
* *efektīva atpakaļ uzņemšanas un atgriešanas politika, veicinot jaunu atpakaļuzņemšanas līgumu noslēgšanu;*
* *konfliktu risināšana bēgļu izcelsmes valstīs – sadarbībā ar partnervalstīm un reģionālajām organizācijām ir nepieciešams strādāt pie vardarbības izbeigšanas, konflikta risinājuma un preventīviem mehānismiem bēgļu izcelsmes valstīs;*
* *ES attīstības sadarbības politikas stiprināšana, lai veicinātu partnervalstu vietējo ekonomisko un sociālo attīstību, kas pastarpināti var sekmēt migrācijas cēloņu novēršanu (palīdzība uz vietas – ekonomiskā izaugsme, darbavietu radīšana, izglītība utml.).*

*Tāpat svarīgi ir sniegt atbalstu tranzītvalstīm, kuras saskaras ar lielām migrantu plūsmām un kapacitātes trūkuma dēļ nespēj šīs plūsmas pārvaldīt.*

*Jādiskutē arī par legālās migrācijas ceļiem, kas risinātu cilvēku tirdzniecības un migrantu kontrabandas aspektu, regulētu migrācijas plūsmas un padarītu ilgtspējīgu ES migrācijas pārvaldības politiku. Vienlaikus būtiskākajam principam legālās migrācijas ceļu attīstības diskusijā jāpaliek dalībvalstu kompetencei noteikt uzņemamo trešo valstu valstspiederīgo skaitu atbilstoši tirgus vajadzībām.*

*Latvija atbalsta nepieciešamību veidot līdzsvarotu pieeju sadarbībai ar šobrīd aktuāliem migrācijas izcelsmes un tranzīta reģioniem - Ziemeļāfrikas, Āfrikas lejpus Sahāras, Rietumbalkānu un Zīda ceļa reģiona valstīm un Turciju. Vienlaikus jāpatur prātā esošā pieredze, ka migrācijas plūsmas ir mainīgas un atkarīgas no dažādiem notikumiem reģionos un valstīs, tāpēc paralēli ir nepieciešams veidot sadarbību arī ar citiem kaimiņu reģioniem, piemēram, Austrumu partnerības ietvaros.*

*Ir svarīgi nodrošināt dažādo sadarbības iniciatīvu nepārklāšanos, iespēju robežās attīstot un pilnveidojot jau esošos sadarbības ietvarus, nevis veidojot jaunus. Līdz ar to atbalstām diskusiju turpināšanu par to, kā labāk nodrošināt vienotu koordinācijas mehānismu ārējās dimensijas pasākumiem.*

Papildus tam, sanāksmē dalībvalstīm vēlreiz tiks īsumā prezentēts arī Prezidentūras priekšlikums politiska dialoga veicināšanai tieslietu un iekšlietu jomā starp ES un Ziemeļāfrikas valstīm.

**II. Latvijas delegācija**

Latviju 12.marta sanāksmē pārstāvēs iekšlietu ministrs Sandis Ģirģens, savukārt 15.marta sanāksmē – Ārlietu ministrijas parlamentārā sekretāre Zanda Kalniņa-Lukaševica un iekšlietu ministrs Sandis Ģirģens.

Iekšlietu ministrs Sandis Ģirģens

07.03.2021. 16:42

1990

Eiropas lietu un starptautiskās sadarbības departamenta
Eiropas lietu nodaļas vecākā referente

E.Priedniece, 67219254

elina.priedniece@iem.gov.lv

1. Direktīvas priekšlikumā ar kritisko vienību tiek saprasta tāda veida publiska vai privāta vienība, kā minēts Direktīvas priekšlikuma pielikumā (uzskaitīti vienību veidi) un ko dalībvalsts par tādu atzinusi. [↑](#footnote-ref-1)
2. Padomes Direktīva 2008/114/EK (2008. gada 8. decembris) par to, lai apzinātu un noteiktu Eiropas Kritiskās infrastruktūras un novērtētu vajadzību uzlabot to aizsardzību (ES OV L 345, 23.12.2008, 75.lpp. [↑](#footnote-ref-2)
3. Direktīvas priekšlikumā ar īpaši nozīmīgu Eiropas mēroga kritisko vienību tiek saprasta vienība, ja tā ir identificēta par kritisku vienību un sniedz pamatpakalpojumus vairāk nekā vienā trešdaļā dalībvalstu vai uz vairāk nekā vienu trešdaļu dalībvalstu un par to attiecīgi ir paziņots Komisijai. [↑](#footnote-ref-3)
4. Priekšlikums Eiropas Parlamenta un Padomes Direktīvai, ar ko paredz pasākumus nolūkā panākt vienādi augsta līmeņa kiberdrošību Savienībā un ar ko atceļ Direktīvu (ES) 2016/1148 [↑](#footnote-ref-4)
5. 2018.gada 18.oktobra Padomes secinājumi EUCO 13/18 [↑](#footnote-ref-5)
6. Vienlaikus ar šo paziņojumu tika publicēts Komisijas ziņojums Padomei (ierobežotas pieejamības dokuments) par trešo valstu novērtējumu atpakaļuzņemšanas sadarbībā 2019.gadā. [↑](#footnote-ref-6)